
Учебният предмет „Модерен танц“, обучаващ професионални танцьори, синтезира в себе си основни принципи от няколко техники в съвременния танц – Греъм, Кънингам, Рилийз и Лабан анализи. Под съвременен танц се имат предвид танцови техники с различни принципи на задвижване на тялото в пространството, като за основа и база на елементите, с които се моделират и изграждат различни координационни стилове се ползва лексиката на класическия танц от – станка, среда, малко и голямо алегро, употребата и извеждането им не само в отворени позиции, но и в паралелни или свободни. Наслагването и усвояването са съобразени като съдържание за два етапа – от VІІІ до Х клас и от ХІ до ХІІ клас. В зависимост от групата и нейните качества като цяло, както и на всеки ученик поотделно, процесът в различните класове от VІІІ до ХІІ клас, се съобразява с възможностите на учениците и времето, от което всяко дете и групата имат нужда за усвояване на материала, спомагащ развитието на потенциалните им качества. Съобразява се също така с подготовката на учениците при входящото им ниво, които е възможно да са се обучавали от V-VII клас по същата специалност, но може и да са новопостъпили.
Успешно завършилите курса ученици знаят основните принципи на движение на човешкото тяло и водещите съвременни танцови техники, развиват аналитичен подход при разглеждане на характеристиките на всеки изучаван стил, познават различни техники за придвижване и пласиране на тялото в пространството. Придобиват уменията на професионални танцьори. 
   	Учебното съдържане е подбрано в съответствие с поставените цели и осъществява междупредметна връзка с учебните предмети от специфичната професионална подготовка – класически екзерсис, джаз танц, актьорско майсторство, композиция и импровизация, учебна практика, методика на танца, както и с предметите от отраслово-професионалната и общообразователна подготовка.
  	За по-добро протичане на учебния процес е необходима зала с достатъчен обем, пространство за свободното пласиране в пластическите задачи на учениците. За оптимизиране и ефективност на работния процес е препоръчително часовете по теория да се съчетават с практически упражнения и задачи. Учебната програма е структурирана на база – теория и практика, които са неразривно свързани.
        Всяка учебна година завършва с годишен изпит за определяне на оценка от комисия от специалисти. Изпитът се състои от екзерсис от усвоеният  материал през съответната година, базиран на съответната техника на изучаване, танцови фрази и комбинации.
	Учебната програма по модерен танц - теория е неразривно свързана с учебната програма по модерен танц - практика. Учебните часове се допълват с часове, прехвърлени от раздел А на учебния план или от раздел В допълнителна подготовка, съобразно възможностите.

VIII клас
Цели и описание на учебната дисциплина:
През тази година започва гимназиалният етап на обучение на учениците. Класовете и работата в тях са базирани на анализите за движение и закони на пространството на  Рудолф Фон Лабан и принципите на танцовата техника – “Кънингам”. Целта е изграждането на връзка, между  тялото, ума, емоциите. Постигането на по-голяма ментална и физическа устойчивост, издръжливост и по-силна концентрация, с цел съзряване на творческия процес на движението. Осъзнаването, че танцьор, в когото не е изградено това познание, с включващите го умения, остава просто един ненастроен музикален инструмент, чиято “кутия” е  пълна с объркващи, грозни и безполезни  звуци, които пречат на истинската мелодия да бъде чута..... Движението е един от човешките езици и като такъв трябва да бъде наблюдаван, разбиран, натурално синтезиран и съзнателно усъвършенстван. Трябва да намерим неговата истинска структура и хореологичния ред в него, чрез които движението става проникновено, смислено и разбираемо, да придобием вътрешно разбиране е от най-важно значение, синтез от жизнен импулс с неговото представяне от тялото е задължителен съюз между движение и емоция.

Структура на учебната дисциплина:
ХОРАРИУМ:
Теория: 4 часа седмично /36 седмици/ 144 часа годишно     
Първи срок 18 седмици /Втори срок 18 седмици
Първи срок:
· Въведение в основните понятия - теория и практика
· Основните корпуси на Кънингам техника
· Работата им в диагонали, хоризонтални и вертикални положения
· Връзката на корпуса с долната част на тялото и работата им в отворени и паралелни позиции
· Наслагването и координирането им в различни фрази и елементи
· Усложнена работа в темпо и ритъм, търсене на бързина, с цел постигане на стабилна техническа база на физиката
· Център, периферия - връзка 
· Глава, опашка - връзка 
· Лява и дясна половина - връзка 
· Горна и долна  част – връзка
· Кръстосани връзки 

Втори срок:
· Мотивация, намерение и чистота
· Фраза и ритъм
· Иницииране и чистота на движение от конкретни части на  тялото, последователността и развитието им
· Динамики, взаимовръзки, преходи
· Пространство, посоки на ориентиране и пласиране – на място,  в движение, вертикално, хоризонтално
· Време и влиянието му върху движението
· Поток на енергия
      IX клас
Цели и описание на учебната дисциплина:
Класовете и работата в тях са базирани на анализите за движение и закони на пространството на  Рудолф Фон Лабан и принципите на танцовите техники – “Кънингам” и “Рилийз”.  
Класовете се преподават и провеждат с цел разбиране на вътрешната и анатомичната работа на тялото. Осъзнаването на тези усещания и овладяването на тези връзки помага на учениците да избегнат външната, периферна и хаотична работа и да се концентрират върху  процеса на работа отвътре навън, и да развият и постигнат по–голям контрол, усет и разбиране. Тотално овладяване на тялото означава, че колкото и малко едно движение да е, то е провокирано, а не случайно. Учениците са насърчавани да откриват как да прехвърлят енергия чрез вътрешните пътища и по този начин да инициират движение ; как да  работят мускулатурата, сухожилията, ставите и гръбнака , за да постигнат лекота и мекота, водещи  до флуидно движение на тялото без напрежение. Това произвежда чистота и прецизност и се постига само чрез познанието и разбирането на триизмерността на движението. Целият този процес е силно подпомогнат от принципите на движение на танцовата система “Кънингам”, която се характеризира с елементи едновременно от класическия балет, а именно вертикалните положения, използването на бърза работа на стъпалата и крайно високото ниво на работа на краката; и от модерния танц – усложнената работа на корпуса. Комбинациите се работят в различно усложнени фрази, върху сложен ритъм, включва се по-сложна координация - чрез това, че различни части на тялото правят много различни движения едновременно, редувайки работата на тялото в паралелни и класически обърнати позиции в краката, с  по-свободната и усложнена  работа на  корпуса.
Структура на учебната дисциплина:
ХОРАРИУМ: 
Теория: 4 часа седмично /36 седмици/ 144 часа годишно     
Първи срок 18 седмици/ Втори срок 18 седмици
Първи срок:
· Анатомична връзка на движещото се тяло
· Пласиране на тялото в новото координационно поведение
· Структура и хореологичен ред на движенията
· Хармония на движението в музикалната кутия, артикулация на тялото
· Движението в неговия пространствен ред и различаващи се градуси на енергия чрез динамични характеристики
· Малко и голямо фразиране.
· Кинесфера и зони. Форма и размер.
· Пространство и посокова ориентация и нива – хореотика
· Хармония на движенията - хореология  
· Действие.  Намерение. Ритъм и фраза в “куба”
· Динамики
· Звездата на Лабан
· Хореология - е логиката или науката за танца, която може да бъде разбрана, като чисто геометрично изучаване, но в същност е много повече от това. То е вид граматика и синтаксис на езика на движението, занимаващо се не само с  външната форма на движението, но също така менталното и емоционално значение. Това е базирано на убеждението, че движение и емоция, форма и съдържание, тяло и ум са неразделно обединени.
Втори срок:
· Триизмерно движение в танца
· Усвояване на логиката за танца, базирана на убеждението, че движение и емоция, форма и съдържание, тяло и ум са неразделно свързани.
· Комбинации, разработващи едни танцов материал в пет вариационни форми
· Хореотикс  / може да бъде обяснена като практическото обучение на различните форми на хармонизираните движения, тази част се изучава заедно с изучаването на екуенетикс. /и Екуенетик / теорията за изразяването, с която динамичната структура на движението може да бъде определена. /
· Практическото обучение на различните форми на хармонията и теорията на изразяването като динамични структури.
X клас
Цели и описание на учебната дисциплина:
Целите на учебната дисциплина в тази година е развиването на техническите умения за изпълнение на рилийз техника. Постигане на пълно разбиране и овладяване на дишането в движение, лекота в ставите, мекота на движенията, освобождаване на мускулатурата и гръбнака от излишното напрежение,овладяване и правилно използване на инерцията, гравитацията и тежестта, флуидност на движението, правилно използване на дишането и импулса, от който възниква движението. 
Основните усилия се насочват към осъзнаване на съществуващото напрежение в мускулатура, ставите и гръбнака и постепенното му премахване. Флуидността, лекотата, мекотата  в движенията са основните отличителни черти на рилийз техниката.За целта е важна работата в посока на осъзнаването на точното техническо изпълнение на тази техника. Усещането за тотално освобождаване от напрежение трябва да завладее изцяло мисълта за движението и неговото изпълнение. Абсолютно овладяване на потока на енергия.
Структура на учебната дисциплина:
Хорариум: 
Теория : 4 часа седмично /36 седмици/ 144 часа годишно     

Първи срок:
· Овладяване на дишането в движение, усещане за единство между двете
· Релаксация на гръбначния стълб, ставите, мускулите. Извеждане на движенията от и до пълна релаксация на цялото тяло
· Пренасяне тежестта на тялото от едно движение в друго с отпуснат, но контролиран и гъвкав гръбначен стълб
· Постигане на пълна флуидност на движенията. Работа за техническото изпълнение
Втори срок:
· Работа за овладяване на техниката на изпълнение на рилийз на различни нива-земя, изправено положение, въздух
· Реагиране на гръбначния стълб при движение, след импулс в тялото
· Извеждане на движение от импулс в 2 или повече части на тялото и запазване на гъвкавостта на гръбнака и цялото тяло
· Работа върху техническото изпълнение и прецизността
					
XI клас
Цели и описание на учебната дисциплина:
През тази година процесът на обучение влиза в своя заключителен етап. Затвърждаване, развиване и задълбочаване на познанията на учениците във водещите съвременни  танцови техники. Подобряване на физическата кондиция и двигателната координация. Работа на тялото в различните нива-под, среда , въздух. Изследване на пространството и пласиране на тялото в него. Усложняване на танцовите фрази. Анализиране на движението и концентриране на изпълнението му отвътре-навън, чрез осъзнаване на вътрешните усещания и анатомичната работа на тялото. Паралел, дефиниране и синтезиране на изучения материал.
До тази година от обучението си по "Модерни танцови техники", учениците са се запознали с танцовите техники Греъм, Кънингам, Рилийз и др. Усвоена е  нужната база от движения за да се пристъпи към максимално натрупване на различен по сложност, ритъм и техника нов материал. През тази година се акцентира върху овладяването на силови движения- големи скокове,  завъртания, работа на пода (засилено внимание за изпълнението на всички прихлъзвания, прехвърляния, преминавания по земята), скокове под-въздух, въздух-под с правилно приземяване и изтласкване на тялото във височина, без опасност от травми и изпълнявани с лекота. Стремежът е към пълно овладяване на тялото, неговото флуидно движение в пространството, използването му в максималната му амплитуда и осъзнаването му. Това се случва чрез анализиране причините за изпълнение на движението-отвътре-навън, което , е провокирано, а не случайно. Обръща се внимание на фразирането на танцовия материал-неговото изпълнение в различен ритъм и динамика и промените на характеристиката му в следствие от това. Като независимо от темпото-бързо или бавно ,се следи за максимално правилното представяне на движението. Засилва се работата по танцовите комбинации, те се удължават и усложняват. Работи се върху създаването на миниатюри с цел участието в концерти на училището. Обръща се индивидуално внимание на всеки ученик и се развива усета му към естетиката на съответната танцова техника,  музикалността и артистичността му. 
Комбинации провокирани от различни части на тялото- глава, рамо, таз, ръка…
Комбинации от скокове с преходи на ръце
Танцови комбинации
Движения провокирани от ритъма на музиката

· Овладяване на дишането в движение,усещане за единство между двете
· Релаксация на гръбначния стълб,ставите,мускулите.Извеждане на движенията от и до пълна релаксация на цялото тяло
· Пренасяне тежестта на тялото от едно движение в друго с отпуснат,но контролиран и гъвкав гръбначен стълб
· Постигане на пълна флуидност на движенията.Работа за техническото изпълнение
· Работа за овладяване на техниката на изпълнение на рилийз на различни нива-земя,изправено положение,въздух
· Реагиране на гръбначния стълб при движение, след импулс в тялото
· Извеждане на движение от импулс в 2 или повече части на тялото и запазване на гъвкавостта на гръбнака и цялото тяло
· Работа върху техническото изпълнение и прецизността

Структура на учебната дисциплина:
Хорариум: 
Теория:  4 часа седмично /36 седмици/ 144 часа годишно

Първи срок:
· Започва с преговор на усвоения материал от 10 клас.  Следващите седмици се взима нов материал, съдържащ големи скокове, усложнени прехвърляния и хлъзгания по пода, различни въртения с финал на земя или във въздуха, упражнения за баланс и контрабаланс, логични и алогични преходи. От усвоения материал се изработват силови комбинации на под, среда, диагонали, въдух.  Едновременно с това се създават усложнени като техника, ритъм и динамика танцови комбинации. Изученото се представя на открит урок в края на първия срок.
Втори срок:
· Взима се нов материал на базата, на който започва да се строи изпитен урок, включващ всичко усвоено през годината.  Той се състои от учебни комбинации, построени в различни нива и посоки на пространството. Те включват движения на под (хлъзгания, прехвърляния,преминавания); среда - plie (demi, grand), battement tendu, battement jete, ronds, port de bras, fondu, adajio, grand battement jete...; въздух - големи и малки скокове с различен финал.  Създават се и танцови фрази, които се обединяват в танцова миниатюра и се представят на заключителния концерт.

След приключване на учебната година се очаква пълно усвояване на предадения материал, неговото осъзнаване на всички нива,  натрупване на нови технически умения на ученика и неговото максимално добро представяне на изпитния урок и годишния концерт.

XII клас
Цели и описание на учебната дисциплина:
· Усъвършенстване на придобитите умения от предишните години.
·  Теоритичен анализ на усвоените съвременни танцови техники.
·  Разбор на комбинациите-ритъм , динамика , амплитуда , качество. 
· Самостоятелна работа на базата на учебния материал. 
· Индивидуално развитие на потенциала на всеки ученик. 
· Подобряване на двигателната координация и физическата активност. 
· Създаване на танцови миниатюри, или цялостен спектакъл. 
· Създаване на професионално подготвен и конкурентно способен артист.
 През тази последна година от обучението си, учениците са запознати с основните съвременни танцови техники, усвоили са принципите и характеристиките на движенията им, създали са здрава, устойчива и пластична мускулатура.  Познават и използват максимално всички нива и посоки на пространството, осъзнават произхода и принципа на всяко едно движение от предадения материал, могат да създават танцови фрази в различните стилове.  Като финализиране на цялостния учебен процес от учебния план на специалността "Модерен танц" е необходимо да се направи преговор на всички усвоени техники до сега - от първа до четвърта година  - и теоретичен анализ на приликите и разликите между различните танцувалните техники. Петата година е обобщаваща, но и необходима като възможност за максимално развитие на физическите и артистични възможности на учениците. Работи се изключително върху танцовите фрази, силовите учебни комбинации, плавното и естествено преминаване от една овладяна танцова техника в друга, максимално правилното изпълнение на всяко едно движение от всеки стил, с неговата специфика и характеристика. Това е и годината, в която ученика трябва да "израстне"  физически, емоционално и мисловно до професионален артист, който  борави свободно и уверено с различни съвременни танцови техники, превръщайки ги в танц и израз на мислите и чувствата си. Работи се индивидуално с всеки ученик, предизвиквайки максималното разкриване на способностите му, неговата артистичност и способност за интерпретация. Помага се на учениците да се изградят като зрели личности и конкурентно способни танцьори, имащи възможност за бъдеща реализация. 
Структура на учебната дисциплина:
Хорариум: 
Теория: 4 часа седмично /29 седмици/ 116 часа годишно     



Първи срок:
· Преговор на усвоения материал от 11 клас. Анализ на движенията. Цикъл от упражнения за разтягане на сухожилията на крайниците, гръбначния стълб, отпускане на мускулите, освобождаване на ставите. Създаване на учебни комбинации, удължени като времетраене и усложнени като технически материал, съдържащи изученото от първа до четвърта година -под, среда, въздух. Прогрес и регрес на движението. Упражнения за засилване на мускулатурата на тялото. Предаване на нов материал  и обобщаването му в танцови комбинации. Създаване на танцова миниатюра. Подготовка за открит урок. 
Втори срок:
· Максимално разгръщане на физическия и артистичен потенциал на ученика. Усложняване на движенията във въздуха, на пода и средата. Създаване, структуриране и композиране на учебен танцов материал за зрелостен изпит. Създаване на танцови миниатюри. Акцентиране върху жеста, нюанса на движението и физическия израз на психологически състояния и модели. Финализиране на годината. Пълно усвояване на цялостния материал от обучението на ученика. Максимално доброто му представяне на държавен изпит за получаване на III степен на професионална квалификация. 

ОЧАКВАНИ РЕЗУЛТАТИ ОТ ОБУЧЕНИЕТО
 Успешно завършилите курса ученици знаят основните принципи на движение на човешкото тяло и водещите съвременни танцови техники, развиват аналитичен подход при разглеждане на характеристиките на всеки изучаван стил, познават различни техники за придвижване и пласиране на тялото в пространството. Придобиват уменията на професионални танцьори.
 В края на първи срок се провежда открит урок и срочно оценяване, в края на учебната година се провежда изпит с комисия и изпитно оценяване. В зависимост от представянето оценяването е 
Текущо и срочно оценяване:
50%- владеене на материала
30%- дисциплина, отношение към педагога и съучениците
10%-редовно участие в час, проектна дейност
10% - лична хигиена, отношение към тялото и фигурата си 

Изпитно оценяване:
 6 – отлично усвоен учебен материал, артистично изпълнение, музикалност, съсредоточеност, отлична фигура, креативност, отлично представяне в училищните концерти
 5 – много добре усвоен учебен материал, артистично изпълнение, музикалност, съсредоточеност, много добра фигура, креативност, отлично представяне в училищните концерти
 4 – добор ниво на владеене на учебният материал, артистичност, музикалност, проблемна фигура , средно ниво на  физически данни( шаг , скок, въртеливост, баланс) , наднормени килограми, отлично представяне в училищните концерти
 3 – средно ниво на владеене на учебният материал, артистичност, музикалност, проблемна   фигура , наднормени килограми ,  средно ниво на  физически данни( шаг, скок,  въртеливост, баланс )
 2 – лошо изпълнение на учебният материал,  проблемна фигура,  наднормени килограми,  средно ниво на  физически данни ( шаг, скок, въртеливост, баланс)

